大司命
作者：屈原
朝代：战国
主题：楚辞
篇章：九歌

paragraphs: 广开兮天门，纷吾乘兮玄云
令飘风兮先驱，使涷雨兮洒尘
君回翔兮以下，逾空桑兮从女
纷总总兮九州，何寿夭兮在予
高飞兮安翔，乘清气兮御阴阳
吾与君兮齐速，导帝之兮九坑
灵衣兮被被，玉佩兮陆离
一阴兮一阳，众莫知兮余所为
折疏麻兮瑶华，将以遗兮离居
老冉冉兮既极，不寖近兮愈疏
乘龙兮辚辚，高驰兮冲天
结桂枝兮延伫，羌愈思兮愁人
愁人兮奈何，愿若今兮无亏
固人命兮有当，孰离合兮何为？